Kyseinen kanta perustuu sekakomitean päätösluonnokseen, joka on liitetty ehdotettuun neuvoston päätökseen. Sekakomitean työjärjestysluonnos on puolestaan sekakomitean päätösluonnoksen liitteenä. Työjärjestysluonnoksessa esitetään sekakomitean rooli ja nimi, sen kokoonpano ja puheenjohtaja, sihteeristö, kokousten järjestäminen, valtuuskuntien kokoonpano, kokousten esityslista, asiantuntijoiden kutsuminen, pöytäkirjat, päätökset ja suositukset, avoimuus, kielet, kulut, työryhmät sekä työjärjestyksen muutokset.

Nykyisin sekakomitea noudattaa vanhentunutta työjärjestystä, joka on laadittu ennen sopimuksen voimaantuloa. Sen vuoksi sekakomitean on määrä hyväksyä kirjallisella menettelyllä päätös työjärjestyksensä vahvistamisesta, jäljempänä ’suunniteltu säädös’, vuoden 2022 kolmannella neljänneksellä.

4.1.Menettelyllinen oikeusperusta

4.1.1.Periaatteet

Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

4.1.2.Soveltaminen käsillä olevassa asiassa

Sekakomitea on sopimuksella eli Euroopan yhteisön sekä Tanskan hallituksen ja Färsaarten maakuntahallituksen välisellä sopimuksella perustettu elin. Säädös, joka sekakomiteaa pyydetään antamaan, on säädös, jolla on oikeusvaikutuksia. Suunnitellusta säädöksestä tulee sitova kansainvälisen lainsäädännön nojalla sopimuksen 31 artiklan mukaisesti.

Suunnitellulla säädöksellä ei täydennetä eikä muuteta sopimuksen institutionaalisia rakenteita.

Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

4.2.Aineellinen oikeusperusta

4.2.1.Periaatteet

SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

4.2.2.Soveltaminen käsillä olevassa asiassa

Suunnitellun säädöksen tavoite ja sisältö liittyvät yksinomaan yhteiseen kauppapolitiikkaan.

Sen vuoksi ehdotetun päätöksen aineellinen oikeusperusta on SEUT-sopimuksen 207 artiklan 4 kohdan ensimmäinen alakohta.

4.3.Päätelmät

Ehdotetun päätöksen oikeusperustana tulisi olla SEUT-sopimuksen 207 artiklan 4 kohta yhdessä sen 218 artiklan 9 kohdan kanssa.

5.Suunnitellun säädöksen julkaiseminen

Koska sekakomitean säädöksellä täydennetään sopimuksen oikeudellista kehystä, on aiheellista julkaista säädös Euroopan unionin virallisessa lehdessä, sen jälkeen kun se on hyväksytty.

2022/0285 (NLE)

Ehdotus

NEUVOSTON PÄÄTÖS